Riina Tanskanen

Riina Tanskanen (s. 28. heinäkuuta 1998 Imatra) on suomalainen kuvataiteilija, tietokirjailija, yhteiskunnallinen ajattelija ja Vita Nuova -verkkomedian päätoimittaja. 

Tanskanen tunnetaan feministisistä ja yhteiskuntakriittisistä teoksista, joita hän on julkaissut Tympeät tytöt -otsikolla. Koulutukseltaan hän kirjallisuustieteen kandidaatti.

 Ura 
Tanskanen on opiskellut kirjallisuustiedettä Tampereen yliopistossa. Opiskelujensa aikana hän teki viestinnän alan töitä ja toimi sometuottajana. Hänen kandidaatin tutkielmansa käsitteli Liv Strömquistin sarjakuvaromaania.

Tympeät tytöt -taidetilin Tanskanen perusti Instagramiin huhtikuussa 2020. Hän alkoi piirtää sitä saadakseen "lohtua haastavan elämäntilanteen jälkeen". Hän oli piirtänyt hahmojensa kaltaisia tyttöjä jo lapsena kouluvihkojensa marginaaleihin. Tilillä hän julkaisee värikkäiden ja häpeilemättömien tyttökuvien yhteydessä miniesseitä, joissa käydään läpi yhteiskunnan epäkohtia, esimerkiksi naisvihaa, seksismiä ja rasismia. Hän piti ensimmäisen näyttelynsä Kulttuuritalo Anniksella heinäkuussa 2020. Näyttely myytiin loppuun avajaispäivänä ja Tanskanen päätti perustaa yrityksen. Neljän kuukauden jälkeen Instagram-tilillä oli kymmenentuhatta seuraajaa ja Tanskanen sai kustannussopimuksen.

Kirjallisuuden kandidaatiksi hän valmistui alkuvuonna 2021. Tympeät tytöt Instagram-tili sai hieman yli vuodessa 40 000 seuraajaa. Tanskasen ensimmäinen sarjakuva-albumi Tympeät tytöt – Aikuistumisriittejä ilmestyi samana vuonna. Teoksen syntymistä kustannettiin kustantamon kanssa ideoidulla joukkorahoituskampanjalla. Albumi kuvaa sitä, millaisia vähätteleviä ja rajoittavia asenteita tytöt kohtaavat kasvaessaan ja miten asenteet vaikuttavat naisten elämään. Tarinoissa hän hyödynsi omia ja tuttaviensa kokemuksia, mutta myös tuhansia vuosia vanhoja myyttejä ja yhteiskunnallisia ilmiöitä, joihin hän törmäsi muun muassa uutisissa, elokuvissa, viihdeteollisuudessa ja politiikassa.

Vuonna 2023 Tanskanen ja hänen puolisonsa Samu Kuoppa julkaisivat taloutta ja talousjärjestelmää käsittelevän kirjan. Kirjan tavoite oli kannustaa tavallisia ihmisiä osallistumaan talouskeskusteluun. Hämeenlinnan Miniteatteri teki näytelmän Tympeät tytöt – Aikuistumisriittejä -kirjasta. Tanskanen teki näytelmän käsikirjoituksen yhdessä ohjaaja Suvi Seppälän kanssa.

Tanskasen toinen Tympeät tytöt -luokkakipuja -albumi käsittelee syrjäseutujen tyttöjä ja tyttöjen suhdetta kapitalismiin, rahaan ja luokkaan. Uusliberalismia ja sukupuolten välistä epätasa-arvoa kritisoiva teos ilmestyi kesäkuussa 2025. Kirjan teoksia esiteltiin yli puoli vuotta kestävässä näyttelyssä Tampereen Työväenmuseo Werstaalla. Tanskanen teki originaaliteoksia esittelevään näyttelyyn myös Tyttöalttari-installaation, jossa eri ikäisten tyttöjen esineet ovat esillä kuin avatussa pöytälaatikossa. Teatteri Imatra teki albumista näytelmäversion, jonka ensi-ilta oli elokuussa 2025. Tanskanen valvoi näytelmän toteutusta varmistaen, etteivät hänen alkuperäiset ajatuksensa muutu.

 Vita Nuova 
Tanskanen perusti verkkomedia Vita Nuovan keväällä 2019 ja toimii sen päätoimittajana. Vuonna 2020 verkkomediaan tuotti sisältöjä yhteensä 15 henkilön kollektiivi, vuonna 2024 kollektiivissa oli noin 30 kirjoittajaa.

 Tyyli 
Tanskasen työt on tehty usein tussilla tai vesiväreillä paksulle taidepaperille. Töissään hän käyttää söpöjä karkkivärejä ja hänen tyttömäisestä estetiikasta ammentavat teoksensa ovat täynnä pieniä yksityiskohtia. Hänen tekstinsä on kuritonta sekä visuaalisesti että sisällöllisesti, mutta samalla hänen teoksensa ovat herkkiä ja lempeitä. Hän on kertonut, ettei luonnostele töitään: "katson, mitä sieltä syntyy." Teoksissa tytöt ovat vääntyneet erikoisiin asentoihin, irvistelevät, murjottavat ja katsovat kohti anteeksipyytelemättä. Hän tekee kuviaan varten tutkimustyötä, jossa hän selvittää, mitä jostain teemasta on aiemmin kirjoitettu. Hän etsii tutkimusaineistoihinsa tieteellisiä tekstejä esimerkiksi politiikan tutkimuksesta, taloustutkimuksesta, sosiologiasta, psykologiasta, kirjallisuustieteistä ja historiasta.

Sarjakuvien lisäksi Tanskanen on kirjoittanut runoja, proosaa ja novelleja.

 Teemat 
Tietokirjoina pitämissään teoksissaan Tanskanen käsittelee muun muassa sukupuolen ja seksuaalisuuden monimuotoisuutta, luokkaa, rasismia, kehonkuvaa, ulkonäköpaineita, seksismiä, tyttöenergiaa, pelkoa, vähättelyä, seksuaalinen väkivaltaa, suorituskeskeistä yhteiskuntaa ja naisten tarvetta miellyttää. Valtarakenteiden ohella hän kritisoi myös girlboss-feminismiä. Tyttöjen lisäksi töissä esiintyy myös pehmeitä poikia, jotka ovat herkkiä ja tunteellisia ja pitävät söpöistä asioista. Hän haluaa antaa näkyvyyttä yhteiskunnan sortaville rakenteille ja osoittaa, miten eri sorron muodot vahvistavat toisiaan. Samalla hän edistää tyttöyden ilosanomaa: "Haluan kuvastaa sitä, miten kivaa tyttöys voi olla." Kirjoja hän tekee ajatellen itseään 15-vuotiaana imatralaisena tyttönä. "Yritän kertoa asioita tavoilla, joita nuorempi minä ymmärtäisi."

Hän on saanut inspiraatiota muun muassa Liv Strömquistin tuotannosta, mustilta feministeiltä, esimerkiksi Angela Davisilta ja Roxane Gayltä, mutta myös Simone de Beauvoirilta ja Betty Friedanilta. Hän ihailee myös Minna Salamia. Hän on parodioinut Alice Osemanin Heartstopper-sarjakuvaa, jossa lukiolaispojat rakastuvat. Hänen versiossaan lemmenparia esittävät patriarkaatti ja kapitalismi.

 Tunnustuksia 
Tanskasen esikoisteos oli ehdokkaana Sarjakuva-Finlandia-kilpailussa.
Suomen opetus- ja kulttuuriministeriö antoi Tanskaselle Tiedonjulkistamisen valtionpalkinnon vuonna 2022. Hän on yksi nuorimmista palkinnon koskaan saaneista.
Samana vuonna Tanskanen sai myös kansainvälisen Nordic Pioneer -palkinnon tekemästään yhteiskunnallisesta vaikuttamisesta.
Vuonna 2023 Tanskanen sai kutsun Itsenäisyyspäivän vastaanotolle
Vuonna 2025 Tanskasen Luokkakipuja sai Aamulehden Tulenkantaja-palkinnon.

 Yksityiselämä 
Tanskanen aloitti lasten ja nuorten kuvataidekoulussa 7-vuotiaana ja kävi Imatran työväenopiston kuvataidekoulua yhteensä 12 vuotta.  Hän on kotoisin Imatralta, mutta asuu nykyään Tampereella.

 Teokset 




 Lähteet 

 Aiheesta muualla 
Tympeät tytöt Instagramissa
Tympeiden tyttöjen taiteilija Riina Tanskanen Yle Areena. 9.8.2021.
Riina Tanskanen ja äitiyden kauhu Yle Luovat sisällöt ja media, 1.6.2025.
Tympeät tytöt -näyttely rikkoo kävijäennätyksiä Tampereella Huomenta Suomi. 28.8. 2025.

Luokka:Suomalaiset sarjakuvantekijät
Luokka:Vuonna 1998 syntyneet
Luokka:Elävät henkilöt
Luokka:Tiedonjulkistamisen valtionpalkinnon saajat